IMISLab/GreekWikipedia huggingface dataset:
Δήμος Αυλώνος Αττικής

Ο Δήμος Αυλώνος ήταν δήμος της ανατολικής Αττικής ο οποίος λειτούργησε στο διάστημα 1990-2010 οπότε και καταργήθηκε με την εφαρμογή του προγράμματος Καλλικράτης. Βρισκόταν στο βόρειο τμήμα της Αττικής και συνόρευε με τον νομό Βοιωτίας στα βόρεια και δυτικά, τον δήμο Αχαρνών στα νότια και τις κοινότητες Ωρωπού, Συκαμίνου και Μαλακάσας στα ανατολικά. Περιλάμβανε ένα δημοτικό διαμέρισμα, καταλάμβανε έκταση 106 τ.χλμ. και ο πληθυσμός του σύμφωνα με την απογραφή του 2001 ήταν 5.184 κάτοικοι.. Έδρα του δήμου ήταν ο Αυλώνας.

 Ο δήμος Αυλώνας περιλάμβανε τους παρακάτω οικισμούς (σε παρένθεση ο πληθυσμός σύμφωνα με την απογραφή του 2001): ο Αυλώνας [ 5.056 ] το Ασπροχώρι [ 128 ] Ο δήμος Αυλώνος δημιουργήθηκε το 1990 με την αναγνώριση της μέχρι τότε κοινότητας Αυλώνα σε δήμο. Ο δήμος διατηρήθηκε αμετάβλητος μετά την εφαρμογή του σχεδίου Καποδίστριας, το 1997. Η αντίστοιχη κοινότητα είχε συσταθεί για πρώτη φορά το 1912, μετά την διάσπαση του τότε διευρυμένου δήμου Ωρωπίων, με αρχική ονομασία Κοινότητα Σαλεσίου. Το 1927 μετονομάστηκε σε κοινότητα Αυλώνος. Ο Δήμος Αυλώνος καταργήθηκε την 1η Ιανουαρίου 2011 καθώς με την εφαρμογή του σχεδίου Καλλικράτης ενσωματώθηκε στον νέο δήμο Ωρωπού. Παρακάτω παρουσιάζονται ορισμένοι Δήμαρχοι του δήμου Αυλώνας: 1998, Δημήτριος Κυριάκου του Κων., με το συνδυασμό Δημοτική Δημοκρατική Κίνηση Αυλώνα, στο Β' γύρο των εκλογών με 53,8% 2002, Αγγελής Σύρμας του Ιωάννου, με το συνδυασμό Δημοκρατική Ανανέωση Αυλώνα, στο Β' γύρο των εκλογών με 51,2% 2006, Αγγελής Σύρμας του Ιωάννου, στον Α' γύρο των εκλογών με 47,59% Δήμος Αυλώνα Αρχειοθετήθηκε 2010-10-08 στο Wayback Machine.
Ζντράβκο Κριβοκάπιτς

Ο Ζντράβκο Κριβοκάπιτς (σερβικά κυριλλικά: Здравко Кривокапић, 1958- ) είναι Μαυροβούνιος πολιτικός, μηχανικός και ακαδημαϊκός, ο οποίος υπηρέτησε ως πρωθυπουργός από τις 4 Δεκεμβρίου 2020 έως τις 28 Απριλίου 2022 και μέλος του Κοινοβουλίου του Μαυροβουνίου. Είναι ο ηγέτης του συνασπισμού "Για το Μέλλον του Μαυροβουνίου". Στις 4 Φεβρουαρίου 2022 η κυβέρνησή του κατέρρευσε έπειτα από την υπερψήφιση πρότασης μομφής.

 Το 1981 αποφοίτησε από τη Σχολή Μηχανολόγων Μηχανικών του Πανεπιστημίου του Μαυροβουνίου. Στη συνέχεια έκανε μεταπτυχιακές σπουδές στο Πανεπιστήμιο του Βελιγραδίου. Το 1993 απέκτησε διδακτορικό στη σχολή του στην Ποντγκόριτσα. Επαγγελματικά συνδεδεμένος με το Πανεπιστήμιο του Μαυροβουνίου, προήχθη σε καθηγητή στη Σχολή Μηχανολόγων Μηχανικών αυτού του πανεπιστημίου . Συγγραφέας βιβλίων, ακαδημαϊκών βιβλίων και επιστημονικών άρθρων, είναι μέλος των συμβουλίων του προγράμματος πολλών επιστημονικών περιοδικών . Το 2020, ήταν ένας από τους ιδρυτές και ανέλαβε τη θέση του προέδρου της οργάνωσης "Ne damo Crnu Goru" , υποστηρίζοντας τη Σερβική Ορθόδοξη Εκκλησία στο Μαυροβούνιο κατά τη διάρκεια σύγκρουσης για νέους νομικούς κανονισμούς. Την ίδια χρονιά, έγινε ο ηγέτης του εκλογικού καταλόγου μιας ευρείας αντιπολίτευσης στους κυβερνώντες σοσιαλιστές στον εκλογικό συνασπισμό "Za budućnost Crne Gore" , αποκτώντας έδρα ως αναπληρωτής στις εκλογές. Μετά τις βουλευτικές εκλογές του 2020, ο Κριβοκάπιτς έλαβε από τον πρόεδρο Μίλο Τζουκάνοβιτς εντολή για σχηματισμό νέας κυβέρνησης, στις 8 Οκτωβρίου. Η κυβέρνησή του εγκρίθηκε από το Κοινοβούλιο με 41 θετικές ψήφους από τα συνολικά 81 μέλη του.
Κύπελλο Κύπρου ποδοσφαίρου γυναικών 2019-20

Το Κύπελλο Κύπρου 2019-20 ήταν η 18η έκδοση του Κυπέλλου Κύπρου. Το κύπελλο διακόπηκε μετά την προημιτελική φάση λόγω των μέτρων για την αντιμετώπιση της πανδημίας κορωνοϊού στην Κύπρο.

 Στο κύπελλο Κύπρου 2019-20 είχαν δικαίωμα συμμετοχής οι 10 ομάδες του Παγκύπριου πρωταθλήματος 2019-20. Δήλωσαν συμμετοχή 9 ομάδες.Στον Α΄ γύρο και στα προημιτελικά έγιναν μονοί αγώνες στην έδρα της ομάδας που κληρώθηκε ως γηπεδούχος. Προκρινόταν η ομάδα που είχε πετύχει τον μεγαλύτερο αριθμό τερμάτων. Σε περίπτωση που ένας αγώνας έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να είναι ισόπαλο, τότε εκτελούνταν πέναλτι. Οι ίδιοι κανονισμοί θα ίσχυαν και για την ημιτελική φάση. Στον Α΄ γύρο συμμετείχαν 2 από τις 9 ομάδες. Οι υπόλοιπες 7 πέρασαν στον Β΄ γύρο χωρίς αγώνα. Στην κλήρωση των προημιτελικών συμμετείχε η ομάδα που προκρίθηκε από τον Α΄ γύρο και οι υπόλοιπες 7 που δεν συμμετείχαν στον Α΄ γύρο. Στην κλήρωση της ημιτελικής φάσης συμμετείχαν οι 4 ομάδες που προκρίθηκαν από τα προημιτελικά. Τον Μάρτιο του 2020 το Υπουργείο Υγείας της Κύπρου εξέδωσε διάταγμα το οποίο απαγόρευε, μεταξύ άλλων, τη διεξαγωγή αγώνων, ως ένα από τα μέτρα για αναχαίτιση της διασποράς του κορωνοϊού στη χώρα. Το κύπελλο τελικά διακόπηκε οριστικά στις 8 Μαΐου 2020. Κύπελλο Κύπρου (ποδόσφαιρο γυναικών) Παγκύπριο πρωτάθλημα ποδοσφαίρου γυναικών 2019-20
Σερζ Λατούς

Ο Σερζ Λατούς (1940-) (γαλλικά: Serge Latouche) είναι Γάλλος καθηγητής. Εξειδικεύεται στις οικονομικές και πολιτικές σχέσεις Βορρά-Νότου, καθώς και στην επιστημολογία των κοινωνικών επιστημών. Από το 2002 έχει αφιερωθεί στη μελέτη της αποανάπτυξης, και είναι ένας από τους πιο γνωστούς θεωρητικούς της.

 Ο Σερζ Λατούς γεννήθηκε στη Βαν(fr) στις 12 Ιανουαρίου 1940. Σπούδασε πολιτικές επιστήμες, φιλοσοφία και οικονομικές επιστήμες. Είναι ομότιμος καθηγητής στο Πανεπιστήμιο Paris-Sud (Ορσέ). Έχει διδάξει επίσης στη Λιλ της Γαλλίας, καθώς και στο Κονγκό και το Λάος. Faut-il refuser le développement?: Essai sur l'anti-économique du Tiers-monde (Presses universitaires de France, 1986) La planète des naufragés: Essai sur l'après-développement (La Découverte, 1991) In the Wake of the Affluent Society: An Exploration of Post-Development (Zed Books, London, 1993). The Westernization of the World: Significance, Scope and Limits of the Drive Towards Global Uniformity (Polity Press, Cambridge, United Kingdom, 1996). L'Autre Afrique: Entre don et marché (Albin Michel, 1998).La Déraison de la raison économique: de l'efficacité au principe de précaution (Albin Michel, 2001). Justice sans limites: Le défi de l'éthique dans une économie mondialisée (Fayard, 2003). Décoloniser l'imaginaire : La Pensée créative contre l'économie de l'absurde (Parangon, 2003). Survivre au développement : De la décolonisation de l'imaginaire économique à la construction d'une société alternative (Mille et Une Nuits, 2004). La Mégamachine : Raison technoscientifique, raison économique et mythe du progrès, (2004). L'invention de l'économie, (2005). Le pari de la décroissance, (2006). Στα ελληνικά: Το στοίχημα της απο-ανάπτυξης, μετάφραση Χριστίνα Σαρίκα, εκδ. Βάνιας (2008). Petit traité de la décroissance sereine, (Mille et Une Nuits, 2007) Vers une société d’abondance frugale. Contresens et controverses sur la décroissance, (Fayard / Mille et une nuits, 2011) Στα ελληνικά: Προς μια κοινωνία της λιτής αφθονίας. Παρανοήσεις και διαμάχες γύρω από την αποανάπτυξη, μετάφραση Βασίλης Παπακριβόπουλος, Οι Εκδόσεις των Συναδέλφων, (2013). "Would the West actually be happier with less? The World Downscaled", Le Monde diplomatique (Δεκέμβριος 2003). "Why Less Should Be So Much More: Degrowth Economics", Le Monde diplomatique (Δεκέμβριος 2004). "Can democracy solve all problems?", The International Journal of Inclusive Democracy, Vol.1, No. 3 (Μάιος 2005). "A bas le développement durable ! Vive la decroissance conviviale !", Institut d'études économiques et sociales pour la décroissance soutenable (Institute for Economic and Social Studies for Sustainable Degrowth) (Παρίσι, Ιανουάριος 2006). "How do we learn to want less? The globe downshifted", Le Monde diplomatique (Ιανουάριος 2006). "De-growth: an electoral stake?" The International Journal of Inclusive Democracy Vol. 3, No. 1 (Ιανουάριος 2007).
Λουίζα Ελισάβετ των Βουρβόνων

Η Λουίζα Ελισάβετ (γαλλ. Louise Élisabeth de Bourbon, 1693 - 27 Μαΐου 1775) από τον Οίκο των Βουρβόνων-Κονντέ ήταν κόρη του Πρίγκιπα του Κονντέ και με τον γάμο της έγινε Πριγκίπισσα του Κοντί.

 Ήταν η δεύτερη κόρη του Λουδοβίκου Γ΄ του Κονντέ και της Λουίζας Φραγκίσκης των Βουρβόνων, νόθης κόρης του Λουδοβίκου ΙΔ΄ τη Γαλλίας. Παντρεύτηκε το 1710 τον Λουδοβίκο Αρμάνδο Β΄ του Κοντί και είχε τέκνα: Λουδοβίκος (1715 - 1717). Λουδοβίκος Φραγκίσκος Α΄ (1717 - 1776), Πρίγκιπας του Κοντί. Λουδοβίκος Αρμάνδος (1720 - 1722). Κάρολος (1722 - 1730). Λουίζα Ερριέττα (1726 - 1759), παντρεύτηκε τον Λουδοβίκο Φίλιππο Α΄ της Ορλεάνης. Genealogie ascendante jusqu'au quatrieme degre inclusivement de tous les Rois et Princes de maisons souveraines de l'Europe actuellement vivans [Genealogy up to the fourth degree inclusive of all the Kings and Princes of sovereign houses of Europe currently living] (in French). Bourdeaux: Frederic Guillaume Birnstiel. 1768. p. 44. http://www.heraldica.org/topics/france/frroyal.htm#sang Style of HSH and further information on Princes of the Blood - Other princes of the blood were only entitled to Most Serene Highness (Altesse Sérénissime) from 1651 to 1824, when they received the style of Royal Highness.
Δημήτρης Σταυρίδης

Ο Δημήτρης Σταυρίδης (γεννήθηκε στις 29 Ιουνίου 1951) είναι Έλληνας πρώην ποδοσφαιριστής, ο οποίος αγωνίστηκε στον ΠΑΟΚ, τον Άρη, τη Νίκη Βόλου, τον Ολυμπιακό Βόλου, την Καστοριά και τον Μακεδονικό.

 Ο Σταυρίδης ξεκίνησε την καριέρα του από την ομάδα του ΠΑΟΚ και την πρώτη του χρονιά πέτυχε επτά γκολ σε 25 αγώνες, όντας ο δεύτερος σκόρερ της ομάδας πίσω από τον Αχιλλέα Ασλανίδη. Τα επόμενα δύο χρόνια εκπλήρωσε την στρατιωτική του θητεία και αγωνίστηκε σε μόλις τρεις αγώνες πρωταθλήματος. Παρ' όλα αυτά, υπήρξε μέλος της ομάδας που κατέκτησε τον τίτλο του κυπελλούχου Ελλάδας του 1972, όπως και αυτής που συμμετείχε στον τελικό της προηγούμενης χρονιάς, όπου ο δικέφαλος ηττήθηκε με 3-1 από τον Ολυμπιακό.Το καλοκαίρι του 1973, μεταγράφηκε στον Άρη, όπου αγωνίστηκε είτε ως σέντερ φορ είτε ως δεξιός εξτρέμ και συμμετείχε σε συνολικά 23 αγώνες πρωταθλήματος και κυπέλλου, σκοράροντας τέσσερις φορές. Στο ξεκίνημα της σεζόν 1974-75, ο Άρης αντιμετώπισε την Ραπίντ Βιέννης για το κύπελλο ΟΥΕΦΑ και ο Σταυρίδης έπαιξε στον επαναληπτικό αγώνα στη Θεσσαλονίκη, όπου οι «κίτρινοι» κέρδισαν με 1-0 αλλά αποκλείστηκαν λόγω της ήττας τους με 3-1 στο πρώτο παιχνίδι. Για το πρωτάθλημα, έπαιξε σε δεκατέσσερα ματς και σκόραρε πέντε φορές, αφού απείχε από τις προπονήσεις της ομάδας λόγω διαφωνίας με την διοίκηση για οικονομικούς λόγους. Το 1975-76 πέτυχε έξι γκολ σε 24 αγώνες, με κορυφαία ημέρα τις 4 Απριλίου 1976, όταν σκόραρε δύο φορές σε πέντε λεπτά, στη νίκη του Άρη με 3-0 κατά της Παναχαϊκής.Το καλοκαίρι του 1976 μεταπήδησε στη Νίκη Βόλου και την επόμενη χρονιά στον Ολυμπιακό Βόλου, αγωνιζόμενος στην Β' Εθνική, μέχρι το καλοκαίρι του 1978, όταν μεταγράφηκε στην Καστοριά, για να κατακτήσει την ένατη θέση του ελληνικού πρωταθλήματος, όντας ο πρώτος σκόρερ της ομάδας με εννέα τέρματα σε 31 αγώνες.Την επόμενη σεζόν επέστρεψε στην Θεσσαλονίκη αγωνιζόμενος για τον Μακεδονικό και φθάνοντας ως τον ημιτελικό του κυπέλλου Ελλάδας, όπου πέτυχε το γκολ απέναντι στην πρώην ομάδα του, την Καστοριά στην ήττα του Μακεδονικού με 1-2. Βασίλης [άγνωστο επίθετο], Την καρδιά αν ρωτήσεις ποτέ...Αυτοί που μας έφτασαν ως τα εκατό, αυτοέκδοση, 2014. ISBN 978-960-93-5927-6
Αλεσάντρο Κοστακούρτα

Ο Αλεσάντρο Κοστακούρτα (Alessandro Costacurta, 24 Απριλίου 1966) είναι Ιταλός πρώην ποδοσφαιριστής και νυν προπονητής. Ήταν διεθνής με την Εθνική Ιταλίας και αγωνιζόταν στη θέση του αμυντικού.

 Από το 1986 ως τη λήξη της καριέρας του το 2007 ήταν παίκτης της Μίλαν και δόθηκε δανεικός στη Μόντσα τη σεζόν 1986–1987. Με τη Μίλαν κατέκτησε επτά πρωταθλήματα, ένα Κύπελλο και πέντε Σούπερ Καπ Ιταλίας. Επίσης, κέρδισε πέντε Τσάμπιονς Λιγκ, τέσσερα ΟΥΕΦΑ Σούπερ Καπ και δύο Διηπειρωτικά Κύπελλα. Το 2014 εισήχθη στο Hall of Fame της Μίλαν.Στην Εθνική Ιταλίας έπαιξε από το 1991 ως το 1998. Ήταν στην αποστολή της ομάδας στο Μουντιάλ του 1994 φτάνοντας στον τελικό, στο Euro του 1996 και στο Μουντιάλ του 1998. Τη σεζόν 2007–2008 ήταν τεχνικός βοηθός στη Μίλαν και την επόμενη σεζόν προπονητής της Μάντοβα.
Χέρσο Κιλκίς

Το Χέρσο είναι μεγάλο χωριό του Δήμου Κιλκίς της Περιφερειακής Ενότητας Κιλκίς με πληθυσμό 872 κατοίκους (2021). Είναι έδρα της Δημοτικής ενότητας Χέρσου και παλαιότερα αποτελούσε έδρα του Δήμου Χέρσου. Είναι επίσης έδρα της Κοινότητας Χέρσου, στην οποία περιλαμβάνονται και τα χωριά Ελευθεροχώρι, Καλίνδρια και Ηλιόφωτο.

 Επί τουρκοκρατίας στο Χέρσο κατοικούσαν μουσουλμάνοι κυρίως, αλλά και χριστιανοί. Παρά την ίδρυση της Βουλγαρικής εξαρχίας το 1870 οι χριστιανοί κάτοικοι του Χέρσου παρέμειναν πιστοί στο πατριαρχείο Κωνσταντινουπόλεως. Το 1879 με την εγκατάσταση του Βούλγαρου ουνίτη επισκόπου στο Κιλκίς, Νείλου Ισβόρωφ, πολλοί κάτοικοι του χωριού ασπάστηκαν την Ουνία. Μετά το 1893, όταν ο νέος Βουλγαρουνίτης επίσκοπος, Λάζαρος Μλαντένωφ προσχώρησε στην Βουλγαρική εξαρχία, πολλοί Χερσιώτες προσχώρησαν σταδιακά και αυτοί στη Βουλγαρική εκκλησία. Μετά την συνθήκη του Νεϊγύ, το 1919, και το Πρωτόκολλο Πολίτη-Καλφώφ του 1924, όσοι κάτοικοι ήταν εξαρχικοί, αποχώρησαν στη Βουλγαρία, ενώ με τη Συνθήκη της Λωζάνης το 1923 οι μουσουλμάνοι κάτοικοι που ήταν και η πλειοψηφία, προσέφυγαν στην Τουρκία. Ταυτόχρονα, Έλληνες από την Ανατολική Θράκη και την Ανατολική Ρωμυλία εγκαταστάθηκαν στο Χέρσο, ενώ λίγο μετά προστέθηκαν πρόσφυγες από τον Πόντο. Σήμερα, το Χέρσο έχει Γυμνάσιο και Γενικό Λύκειο. Το Χέρσο βρίσκεται 15 χιλιόμετρα βορειοδυτικά της πόλης του Κιλκίς. Είναι κτισμένο στην ανατολική όχθη του ποταμού Αγιάκι, παραπόταμου του Αξιού. Βρίσκεται στο κέντρο μιας έφορης κοιλάδας, νότια του λεκανοπεδίου της Δοϊράνης. Στο Χέρσο λειτουργεί ο ομώνυμος Σιδηροδρομικός σταθμός πάνω στη Σιδηροδρομική γραμμή Θεσσαλονίκης - Αλεξανδρούπολης. Το 2016 δημιουργήθηκε Κέντρο Διαμονής Μεταναστών και Προσφύγων στο Στρατόπεδο Μαζαράκη μέσα στον οικισμό του Χέρσου. Στο Κέντρο φιλοξενούνται 4.000 πρόσφυγες και μετανάστες, ενώ τα προβλήματα που προκαλούνται οδήγησαν τους κατοίκους σε έντονες διαμαρτυρίες και επερώτηση στη Βουλή. Σήμερα στο χωριό λειτουργεί ο ποδοσφαιρικός σύλλογος Αθλητικός Σύλλογος Δόξα Χέρσου ο οποίος κατάφερε να αγωνιστεί στο πρωτάθλημα της Δ΄ Εθνικής κατηγορίας. Επίσης λειτουργεί ο Σύλλογος Ποντίων Χέρσου. Δημήτρης Μπάσης, τραγουδιστής
Τσάμικος

Ο Τσάμικος είναι παραδοσιακός ελληνικός χορός. Χορεύεται σε κύκλο με ρυθμό 3/4. Παλιότερα ο τσάμικος χορευόταν μόνο από άνδρες, αλλά στη σύγχρονη εποχή παίρνουν μέρος και γυναίκες. Η ετυμολογία της λέξης προέρχεται από τη λέξη τσάμης, που σημαίνει "ψηλός", και αναφέρεται μεταφορικά στο λεβέντικο ανάστημα που κατά παράδοση διαθέτουν οι χορευτές, αφού "τσάμι" λέγεται το έλατο ή πεύκο σε ορισμένες περιοχές. Ονομάζεται επίσης και Κλέφτικος, καθώς χορεύονταν από τους Κλέφτες την εποχή της Τουρκοκρατίας.

 Ο χορός έχει τα ίδια βήματα καθ' όλη τη διάρκεια της μουσικής και δεν αλλάζουν τα βήματα κάποια στιγμή ενώ χορεύεται. Το άτομο που χορεύει στη μία άκρη και οδηγεί τους άλλους, συνηθίζει να κάνει φιγούρες. Έτσι ο χορός επικεντρώνεται κυρίως στον «πρώτο» - π.χ. μπορεί να σταματάει το χορό και να αρχίζει να κάνει φιγούρες, και τότε οι άλλοι μένουν στάσιμοι και παρακολουθούν το άτομο αυτό, και μετά μπορεί να συνεχίσει το χορό με τα κανονικά βήματα, χωρίς να χορεύει μόνο ο πρώτος αλλά όλοι μαζί. Οδηγίες χορού στα ελληνικά Μουσική του χορού Τσάμικος (μορφές αρχείων:mp3 και real audio) Οδηγίες χορού για το Τσάμικο στα αγγλικά (4η πηγή)
Άρης Πολεμίου

Ο Άρης Πολεμίου είναι ένα κυπριακό αθλητικό σωματείο με έδρα το Πολέμι της επαρχίας Πάφου. Σήμερα διατηρεί τμήμα πετοσφαίρισης γυναικών και τμήμα υποδομών στην πετοσφαίριση ενώ παλαιότερα διατηρούσε και τμήματα ποδοσφαίρου και πετοσφαίρισης ανδρών.

 Ο Άρης Πολεμίου ιδρύθηκε το 1954. Το όνομα Άρης προέρχεται από τον θεό Άρη, λόγω του ότι ήταν ο θεός του πολέμου, μια λέξη που σχετιζόταν με το όνομα του χωριού Πολέμι. Αρχικά δημιούργησε ποδοσφαιρική ομάδα. Το σωματείο αποτελεί ιδρυτικό μέλος της Ποδοσφαιρικής Ομοσπονδίας Αγροτικών Σωματείων Πάφου (1971). Η ποδοσφαιρική ομάδα δεν είναι πλέον ενεργή. Λίγα χρόνια μετά την ίδρυση του ο Άρης δημιούργησε πετοσφαιρική ομάδα ανδρών. Τον Φεβρουάριο του 1978 ιδρύθηκε η Κυπριακή Ομοσπονδία Πετοσφαίρισης (ΚΟΠΕ) με τον Άρη να αποτελεί ένα από τα ιδρυτικά της μέλη,. Η ομάδα είχε μερικές παρουσίες στην Α΄ κατηγορία. Το 2012 ανέστειλε τη λειτουργία της ανδρικής ομάδας. Μερικά χρόνια μετά την ίδρυση της ανδρικής πετοσφαιρικής ομάδας, το σωματείο δημιούργησε και γυναικεία ομάδα. Την περίοδο 2013-14 κατέκτησε το πρωτάθλημα Β΄ κατηγορίας και προβιβάστηκε στην Α΄ κατηγορία. Την περίοδο 2014-15 τερμάτισε στην 7η θέση, εξασφαλίζοντας την παραμονή του στην κατηγορία. Την περίοδο 2015-16 τερμάτισε στην τελευταία θέση και υποβιβάστηκε στη Β΄ κατηγορία. ΓυναίκεςΒ΄ Κατηγορία: Πρωταθλητής (2): 2014, 2022ΥποδομήςΠρωταθλήτρια εφήβων (3): 1987, 1988, 1989 Πρωταθλήτρια παμπαίδων (1): 2000 Πρωταθλήτρια παγκορασίδων (3): 1997, 1999, 2004 Πετοσφαίριση στην Κύπρο Εν ενεργεία σωματεία μέλη της Κ.Ο.ΠΕ. Άρης Πολεμίου, επίσημος λογαριασμός στο Facebook.
Mirrors

Mirrors είναι ο τίτλος του έκτου στούντιο άλμπουμ του αμερικάνικου χαρντ ροκ συγκροτήματος Blue Öyster Cult, το οποίο κυκλοφόρησε σε μορφή δίσκου βινυλίου στις 19 Ιουνίου του 1979 μέσω της δισκογραφικής εταιρείας "Columbia".

 Αυτός ήταν ο πρώτος τους δίσκος, του οποίου την παραγωγή δεν ανέλαβε ο Σάντι Πέρλμαν, δίνοντας την σκυτάλη στον Τομ Γουέρμαν. Ηχογραφήθηκε στα Kendun Recorders του Μπέρμπανκ της Καλιφόρνια, στα CBS Recording Studios της Νέας Υόρκης και το The Record Plant του Λος Άντζελες. Στην σύνθεση των κομματιών του άλμπουμ συμμετείχε ο συγγραφέας Μάικλ Μούρκοκ, συνεισφέροντας στο τραγούδι "The Great Sun Jester", βασισμένο στο μυθιστόρημα του, "The Fireclown". Επίσης, συνεργάστηκαν με το συγκρότημα ο μουσικοκριτικός Ρίτσαρντ Μέλτζερ, ο συνθέτης Τζον Τράιβερς, παλιός φίλος του Έρικ Μπλουμ, ο Μπρους Άμποτ, η σύζυγος του Ντόναλντ "Buck Dharma" Ρέζερ, Σάντρα και η Κάριν Μπουσάρντ. Παρά την επιτυχία των τριών προηγούμενων άλμπουμ τους, τα δύο εκ των οποίων έγιναν πλατινένια και το τρίτο χρυσό, το "Mirrors" δεν κατάφερε να φθάσει στο επίπεδο του χρυσού δίσκου. Το γεγονός αυτό προκάλεσε αρνητική αντίδραση από το συγκρότημα, το οποίο είχε αλλάξει παραγωγό με σκοπό να προσεγγίσει πιο εμπορικά μονοπάτια. Αυτός ήταν και ο λόγος για τον οποίο στο "Cultösaurus Erectus" που ακολούθησε, την παραγωγή ανέλαβε ο Μάρτιν Μπερτς, αναγνωρισμένος για την συνεργασία του με μεγάλα ονόματα του χώρου όπως οι Deep Purple, Rainbow, Fleetwood Mac, Wishbone Ash, Whitesnake, αλλά και μετέπειτα παραγωγός των Iron Maiden και των Black Sabbath.Το άλμπουμ μπήκε στο Top-50 και στις δύο πλευρές του Ατλαντικού, ενώ περιελάμβανε και το δεύτερο σινγκλ τους που μπήκε στο Hot-100 του Billboard, με τίτλο "In Thee", αλλά οι πωλήσεις του δεν είχαν την διάρκεια των υπόλοιπων δίσκων τους. Οι μουσικοί οι οποίοι ηχογράφησαν το "Mirrors" είναι οι εξής: Ντόναλντ "Buck Dharma" Ρέζερ - κιθάρα, φωνητικά Έρικ Μπλουμ - κιθάρα, φωνητικά Τζο Μπουσάρντ - μπάσο, φωνητικά Άλεν Λάνιερ - πλήκτρα, κιθάρα Άλμπερτ Μπουσάρντ - τύμπανα, φωνητικά Mirrors - Blue Öyster Cult | Songs, Reviews, Credits - AllMusic Mirrors Review | Blue Öyster Cult | Compact Discs | Reviews | Ultimate Guitar Eric Bloom talks Blue Oyster Cult's studio albums | MusicRadar
Καρπασία

Η Καρπασία, ή Κραπασαία, ή Καρπάσου χερσόνησος, είναι η μεγάλη Α.ΒΑ. χερσόνησος της Κύπρου που αποτελεί προβολή του όρους Όλυμπος (Κύπρου), μήκους 47 μιλίων και που απολήγει στο ακρωτήριο Άγιος Ανδρέας (ή Κλειδιά, αρχαία Βοός ουρά, ή Κλείδες, ή Δεινάρετον), τις διαστάσεις της οποίας όρισε ο Στράβων με εκπληκτική ακρίβεια.

 Στη χερσόνησο αυτή υπήρχαν κατά την αρχαιότητα δύο λιμένες "Καρπασίαι" (κοινώς σκάλες όπως θα λέγονταν σήμερα), που αποτελούσαν εναλλακτικά, ανάλογα με τον επικρατούντα καιρό, τα επίνεια της μεσογαίας πόλης Καρπάσου. Ο ένας ήταν βόρεια, απέναντι από τη Σαρπηδόνα της Κιλικίας και ο άλλος από τη νότια αναπτυσσόμενη ακτή. Τα δύο αυτά επίνεια βρίσκονταν κοντά στην άκρα της χερσονήσου που δημιουργείται μια στενότητα, ισθμός, που έχει εύρος 3 μόλις στάδια, πρόκειται για τους σύγχρονους αμφίπυγους όρμους της "Ρόνας" (βόρεια) και του "Μελισσάκρου" (νότια). Η δε αρχαία μεσογαία πόλη Κάρπασος βρισκόταν επί του ίδιου σημείου όπου σήμερα φέρεται η πόλη "Ριζοκάρπασο". Το Διοικητικό διαμέρισμα της Καρπασίας αποτελεί τμήμα της επαρχίας Αμμοχώστου περιλαμβάνοντας όλο το βορειοανατολικό τμήμα της Κύπρου. Εκκλησιαστικά ανήκει στη Μητρόπολη της Λευκωσίας. Στο Διαμέρισμα της Καρπασίας περιλαμβάνονται 39 χωριά. Κύρια προϊόντα της περιοχής είναι σιτηρά, λάδι, μετάξι, χαρούπια, ρόδια και το γνωστό «κολοκάσιν» που παράγεται στη Γιαλούσα (Κύπρου) και στα πέριξ αυτής χωριά. Στη περιφέρεια της Καρπασίας ζει η χαρακτηριστική ομώνυμη ράτσα άγριων γαϊδάρων της Κύπρου που πρόσφατα έχει ξεκινήσει μια εκστρατεία για τη διάσωση του είδους. Απ΄ αυτή τη ράτσα προέρχεται και η δημώδης έκφραση "κυπραίικο γαϊδούρι" που λέγεται σκωπτικά είτε σε υπερβολική αναισθησία, είτε σε υπερβολική ισχυρογνωμοσύνη. Ολόκληρη η περιοχή της Καρπασίας κατέχεται από την Τουρκία μετά την εισβολή της στην Κύπρο το 1974. Νεώτερον Εγκυκλοπαιδικόν Λεξικόν Ηλίου τομ. 10ος, σελ.383..
Ραγκουνάθ Μούρμου

Ο Παντίτ Ραγκουνάθ Μούρμου (5 Μαΐου 1905 – 1 Φεβρουαρίου 1982) ήταν ο εφευρέτης του αλφαβήτου "Ολ Τσίκι" που χρησιμοποιείται για την γλώσσα Σαντάλι.Όπως και στα βιβλία των τραγουδιών και θεατρικών του, ο Μούρμου επίσης έγραψε σχολικά βιβλία στο αλφάβητο Ολ Τσίκι.

 Ο Μούρμου τιμήθηκε από το Κρατικό Αντιβάσι Μαχασάμπα του Μαγιουρμπάντζ με τον τίτλο "Γκουρού Γκόμκε" (ο μεγάλος δάσκαλος).Τα γενέθλια του Μούρμου, στις 5 Μαΐου, ανακηρύχθηκαν ως «προαιρετική αργία» από τον επικεφαλής υπουργό της Οντίσα το 2016, ενώ το πολιτειακό υπουργείο πολιτισμού κατευθυνόταν στον εορτασμό της ημέρας κάθε χρόνο, προς τιμήν της δημιουργίας του αλφαβήτου Ολ Τσίκι. «Pandit Raghunath Murmu & OlChiki Script» (YouTube video). Nilay Kumar Murmu (AVEN TARAS). 8 Μαΐου 2017. Ανακτήθηκε στις 4 Δεκεμβρίου 2017. «Pandit Raghunath Murmu Documentary» (YouTube video). Sashi Kanta Murmu. 1 Μαρτίου 2017. Ανακτήθηκε στις 4 Δεκεμβρίου 2017.
Αμπντέλ Φατάχ αλ Σίσι

Ο Αμπντέλ Φατάχ Σαΐντ Χουσεΐν Χαλίλ αλ-Σίσι (19 Νοεμβρίου 1954-), ευρύτερα γνωστός ως Στρατηγός Σίσι, είναι Αιγύπτιος στρατιωτικός, πρόεδρος της χώρας του από τις 8 Ιουνίου 2014. Επανεξελέγη πρόεδρος στις εκλογές του 2018.

 Γεννήθηκε στο Κάιρο στις 19 Νοεμβρίου 1954. Ο Σίσι υπηρέτησε ως αρχηγός των Αιγυπτιακών Ενόπλων Δυνάμεων, καθώς και υπουργός Άμυνας και Στρατιωτικής Παραγωγής, από τις 12 Αυγούστου 2012 ως το 2014. Ως επικεφαλής των ενόπλων δυνάμεων, έπαιξε πρωταγωνιστικό ρόλο στην εκδίωξη του πρόεδρου Μοχάμεντ Μόρσι με ένα στρατιωτικό πραξικόπημα στις 3 Ιουλίου 2013. Το πραξικόπημα ακολούθησε τις μεγάλης κλίμακας διαμαρτυρίες κατά του Μόρσι και της ισλαμικής κυβέρνησής του. Ο αλ-Σίσι προήχθη στο βαθμό του πρώτου αναπληρωτή πρωθυπουργού, ενώ παρέμεινε υπουργός Άμυνας, μετά το πραξικόπημα, ως το 2014. Οι προεδρικές εκλογές διεξήχθησαν στις 26-28 Μαΐου 2014 και είχαν ως αποτέλεσμα τη μεγάλη νίκη του Ελ Σίσι, με ποσοστό κοντά στο 97%.Ο Σίσι ορκίστηκε επίσημα ως πρόεδρος της Αιγύπτου στις 8 Ιουνίου 2014. Στις προεδρικές εκλογές που διεξήχθησαν στις 26-28 Μαρτίου 2018, ο Ελ Σίσι επανεξελέγη άνετα με ποσοστό 97%.
Χάλμσταντ ΜΚ

Η Χάλμσταντς ΜΚ (σουηδικά: Halmstads BK) είναι μια σουηδική ποδοσφαιρική ομάδα από την πόλη Χάλμσταντ στη Σουηδία. Η ομάδα ιδρύθηκε στις 6 Μαρτίου 1914 και αγωνίζεται στο Πρωτάθλημα ποδοσφαίρου Σουηδίας. Έχει κερδίσει 4 πρωταθλήματα και 1 κύπελλο. Η ομάδα απέκτησε ευρωπαϊκή αναγνώριση το 1995, όταν κέρδισαν την ιταλική Πάρμα ΦΚ με 3-0 στο Γκέτεμποργκ, στπ πρώτο από τα δύο παιχνίδια του Κυπέλλου Κυπελλούχων. Ωστόσο, ηττήθηκε με 4-0 εκτός έδρας και αποκλείστηκε.

 Πρωτάθλημα Πρωτάθλημα ποδοσφαίρου Σουηδίας:Νικήτρια (4): 1976, 1979, 1997, 2000 Φιναλίστ (2): 1954-55, 2004 Division 1: Νικήτρια (11): 1932–1933, 1938–1939, 1940–1941, 1941–1942, 1946–1947, 1953–1954, 1964, 1971, 1973, 1988, 1992 Κύπελλα Κύπελλο Σουηδίας (ποδόσφαιρο ανδρών): Νικήτρια (1): 1994-95 Κύπελλο Ιντερτότο ΟΥΕΦΑ:Νικήτρια (3):1977, 1980, 1994 Επίσημη ιστοσελίδα: Halmstads BK - επίσημη ιστοσελίδα (Σουηδικά) Halmstads BK Αρχειοθετήθηκε 2009-02-24 στο Wayback Machine. - official SvFF site (Σουηδικά) Halmstads BK - official UEFA site (Σουηδικά)Ιστοσελίδα οπαδών: Kvastarna - official supporter club site (Σουηδικά) Himlen är blå - supporter site (Σουηδικά)
Επιλοχίας

Ο Επιλοχίας (Επχίας) είναι βαθμός Υπαξιωματικού (OR-7) του Ελληνικού Στρατού Ξηράς, ανώτερος του Λοχία και κατώτερος του Αρχιλοχία. Ο αντίστοιχος βαθμός στους αγγλόφωνους στρατούς καλείται Staff sergeant.

 Η λέξη επιλοχίας προέρχεται από το επί- (επιπρόσθετος / ανώτερος) + Λοχίας. Η λέξη μαρτυρείται για πρώτη φορά το έτος 1833 και για πολλά χρόνια (μέχρι την πτώση της Χούντας) ο Επιλοχίας ήταν ο ανώτατος βαθμός Υπαξιωματικού του Στρατού Ξηράς. Στον βαθμό του επιλοχία οι απόφοιτοι της ΣΜΥ παραμένουν για τρία (3) χρόνια. Ελλάδα: Στον Ελληνικό Στρατό διακρίνονται σε: Μόνιμους, που προέρχονται από τη Σχολή Μονίμων Υπαξιωματικών (ΣΜΥ)Σε Εθελοντές Μακράς Θητείας (ΕΜΘ)και σε Επαγγελματίες Οπλίτες (ΕΠΟΠ)Οι αντίστοιχοι βαθμοί στο Πολεμικό Ναυτικό είναι ο Επικελευστής και στην Πολεμική Αεροπορία ο Επισμηνίας. Κύπρος: Στην Εθνική Φρουρά διακρίνονται σε: Μόνιμους, απόφοιτοι της Σχολής Μονίμων Υπαξιωματικών (ΣΜΥ), μετά την προαγωγή τους από λοχίες. Συμβασιούχους Υπαξιωματικούς (ΣΥΠ)Οι αντίστοιχοι βαθμοί στην Διοίκηση Ναυτικού είναι ο Επικελευστής και στην Διοίκηση Αεροπορίας ο Επισμηνίας. Βαθμοί και διακριτικά των υπαξιωματικών του Ελληνικού Στρατού Ξηράς Βαθμοί και διακριτικά των στρατών ξηράς των μελών του ΝΑΤΟ Βαθμοί και διακριτικά των αξιωματικών του στρατού ξηράς των μελών του ΝΑΤΟ
340

Η τρέχουσα σελίδα αφορά το έτος 340 κατά το Γρηγοριανό ημερολόγιο Το έτος 340 (CCCXL ) ήταν ένα δίσεκτο έτος που ξεκινούσε την Τρίτη. Εκείνη την εποχή ήταν γνωστό ως το Έτος των Υπάτων Ακινδύνου και Βαλερίου (ή, λιγότερο γνωστό, το Έτος 1093 από Κτήσεως Κόσμου). Η ονομασία 340 είχε χρησιμοποιηθεί από την πρώιμη μεσαιωνική περίοδο, όταν το χριστιανικό ημερολόγιο έγινε η δημοφιλέστερη μέθοδος των ετών στην Ευρώπη.

 Ρωμαϊκή Αυτοκρατορία Η Κωνσταντινούπολη, πρωτεύουσα του Αυτοκράτορα Κωνσταντίου Β΄, γίνεται η μεγαλύτερη πόλη στον κόσμο, παίρνοντας την πρωτία από τη Ρώμη, πρωτεύουσα του αδελφού του Κώνστα Α΄. Ο Κωνσταντίνος Β΄, Αυτοκράτορας του Κεντρικού Τμήματος της Ρωμαϊκής Αυτοκρατορίας (ο Άνω Ίστρος Ποταμός (Δούναβης), η Ιταλία και η Μέση Αφρική), διασχίζει τις Άλπεις και επιτίθεται στο στρατό του αδελφού του Κώνστα Α΄, αυτοκράτορα του Δυτικού Τμήματος της Ρωμαϊκής Αυτοκρατορίας (Βρετανία, Γαλατία, οι επαρχίες του Ρήνου και η Ιβηρία). Συγκρούονται στην Ακυληία στη Βόρεια Ιταλία. Ο Κωνσταντίνος φονεύεται σε μία αψιμαχία από μία ενέδρα των στρατευμάτων του Κώνστα. Ο Κώνστας μένει μόνος ηγεμόνας της Δυτικής Ρωμαϊκής Αυτοκρατορίας μαζί με τον αδελφό του, Κωνστάντιο Β΄, Αυτοκράτορα της Ανατολικής Ρωμαϊκής Αυτοκρατορίας. Θρησκεία Ο Πάπας Ιούλιος Α΄ καταφέρεται εναντίον του Αρειανισμού στη Σύνοδο της Ρώμης. Ο Ακάκιος διαδέχεται τον Ευσέβιο ως επίσκοπο στην Επισκοπική έδρα της Καισαρείας. Ο Ουλφίλας διαδίδει το κήρυγμα του Ευαγγελίου μεταξύ των Γότθων για 7 χρόνια. Αυρήλιος Αμβρόσιος, επίσκοπος Μιλάνου (προσεγγιστικό έτος γέννησης) (πεθαίνει το 397) Αμφιλόχιος, επίσκοπος Ικονίου (προσεγγιστικό έτος γέννησης) (πεθαίνει κατά την περίοδο 394-403) Ιερώνυμος, ιερέας και μεταφραστής της Βίβλου (προσεγγιστικό έτος γέννησης) (πεθαίνει το 420) Ιουστίνα, Ρωμαία αυτοκράτειρα (προσεγγιστικό έτος γέννησης) (πεθαίνει περίπου το 388) Πέτρος ο Σεβάστειας, επίσκοπος Αρμενίας (προσεγγιστικό έτος γέννησης) (πεθαίνει το 391) Κόιντος Αυρήλιος Σύμμαχος, Ρωμαίος ύπατος, διανοούμενος και παγανιστής (προσεγγιστικό έτος γέννησης) (πεθαίνει το 402) Απρίλιος - Κωνσταντίνος Β΄, Ρωμαίος αυτοκράτορας (γεννιέται το 316) Μακρίνα η Πρεσβύτερη, αγία και μητέρα του Βασιλείου του Πρεσβύτερου (προσεγγιστικό έτος θανάτου) (γεννιέται περίπου το 270) Ευσέβιος, επίσκοπος Καισαρείας (γεννιέται περίπου το 265) Γιου Λιάνγκ, στρατηγός της Δυναστείας των Τζιν (γεννιέται το 279)
Εθνική Νότιας Κορέας (καλαθοσφαίριση γυναικών)

Τελ. Ενημέρωση: 1 Φεβρουαρίου 2015 Η εθνική ομάδα καλαθοσφαίρισης γυναικών της Νότιας Κορέας αντιπροσωπεύει τη Νότια Κορέα στις διεθνείς διοργανώσεις γυναικείας καλαθοσφαίρισης που οργανώνει η FIBA. Βρίσκεται υπό τη δικαιοδοσία της Κορεατικής Ομοσπονδίας Καλαθοσφαίρισης (대한농구협회).

 Η ομάδα της Νότιας Κορέας αποτελεί ένα από τα ισχυρότερα αντιπροσωπευτικά συγκροτήματα στην Ασία και στον κόσμο. Μετρά έξι συμμετοχές σε Θερινούς Ολυμπιακούς Αγώνες, έχοντας κερδίσει και το ασημένιο μετάλλιο στους Αγώνες του Λος Άντζελες το 1984. Εξίσου σημαντικές επιτυχίες της χώρας σε παγκόσμιο επίπεδο ήταν τα ασημένια μετάλλια που κέρδισε στα Παγκόσμια Πρωταθλήματα Γυναικών του 1967 στην Τσεχοσλοβακία και του 1979 οπότε και ήταν η διοργανώτρια χώρα.Σε ό,τι αφορά το Πρωτάθλημα Ασίας της FIBA, η Νότια Κορέα έχει συμμετάσχει σε όλες τις διοργανώσεις από την αρχή του θεσμού το 1965. Σε όλες τις συμμετοχές της έχει τερματίσει εντός της κορυφαίας τριάδας, έχοντας συγκεντρώσει δώδεκα χρυσά μετάλλια, τα περισσότερα από κάθε άλλη χώρα. Η Νότια Κορέα διαθέτει, παράλληλα, δικαίωμα συμμετοχής σε διοργανώσεις της EABA, θυγατρικής της FIBA Asia για την περιοχή της Ανατολικής Ασίας.Επίσης, διαθέτει δικαίωμα συμμετοχής στους Ασιατικούς Αγώνες και στους Αγώνες Ανατολικής Ασίας υπό τη σκέπη της Διεθνούς Ολυμπιακής Επιτροπής. Έχει αναδειχθεί τέσσερις φορές Πρωταθλήτρια Εθνική Ομάδα σε Ασιατικούς Αγώνες, και συγκεκριμένα κατά τα έτη 1978, 1990, 1994 και 2014. Πορεία σε Ολυμπιακούς Αγώνες Ακολουθούν οι τελικές θέσεις κατάταξης της Εθνικής Ομάδας της Νότιας Κορέας σε Ολυμπιακούς Αγώνες: Πορεία σε Παγκόσμια Πρωταθλήματα Ακολουθούν οι τελικές θέσεις κατάταξης της Εθνικής Ομάδας της Νότιας Κορέας σε Παγκόσμια Πρωταθλήματα: Πορεία σε Ασιατικά Πρωταθλήματα Ακολουθούν οι τελικές θέσεις κατάταξης της Εθνικής Ομάδας της Νότιας Κορέας σε Ασιατικά Πρωταθλήματα: Πορεία σε Ασιατικούς Αγώνες Ακολουθούν οι τελικές θέσεις κατάταξης της Εθνικής Ομάδας της Νότιας Κορέας σε Ασιατικούς Αγώνες: Εθνική Νότιας Κορέας (καλαθοσφαίριση ανδρών) Korea, ιστορικό στον επίσημο ιστότοπο των αρχείων της FIBA. (Αγγλικά) 대한농구협회, επίσημος ιστότοπος. (Κορεατικά)
Φουλανέ Χατούν

Η Φουλανέ Χατούν (Οθ. Τούρκικα:فولان هاتون) (Τούρκικα: Fülane Hatun, 1496 - 1550) ήταν η πρώτη σύζυγος του σουλτάνου Σουλεϊμάν Α΄ του Μεγαλοπρεπή της Οθωμανικής Αυτοκρατορίας, μητέρα του Ηγεμόνα Μαχμούτ και της Φατμά Σουλτάν.Ο πλήρης τίτλος ήταν: Devletlu İsmetlu Fülane Hatun Aliyyetü'ş-Şân Hazretleri

 Το πραγματικό της όνομα είναι άγνωστο. Το "Φουλάνι" χρησιμοποιείται ως κοπλιμέντο για τις γυναίκες. Γεννήθηκε το 1496. Ήταν Ελληνίδα, δηλαδή Ρωμιά, από τη Σμύρνη. Ήταν η πρώτη παλλακίδα του Σουλεϊμάν. Μπήκε στο χαρέμι ​γύρω στο 1510. Ο Σουλεϊμάν ήταν ακόμα Ηγεμόνας και διοικητής στο σαντζάκι της Μανίσας (γνωστό τότε ως Σαρουχάν) όταν γέννησε τον γιο της Ηγεμόνα Μαχμούτ το 1512 και την κόρη της Φατμά Σουλτάν το 1516. Ωστόσο, λόγω του νεαρού της ηλικίας του ο Σουλεϊμάν δεν ενδιαφέρονταν για τον Μαχμούτ και την Φουλανέ και η Μαχιντεβράν Σουλτάν με την ομορφιά και την ευφυΐα της έγινε η αγαπημένη παλλακίδα του Σουλεϊμάν και γέννησε τον Ηγεμόνα Μουσταφά, με αποτέλεσμα η Φουλανέ Χατούν να μην απολαμβάνει καθόλου υπόληψη. Το 1521 στην ηλικία των εννέα ετών, ο Μαχμούτ πέθανε εξαιτίας της ευλογιάς και η Φουλανέ στάλθηκε στο παλιό παλάτι. Ακολούθησε ο θάνατος του γιου της Γκιουλφέμ Χατούν, Ηγεμόνα Μουράτ την ίδια χρονιά.Την ίδια χρονιά γεννήθηκε ο πρώτος γιος της, Χουρέμ Σουλτάν, ο Ηγεμόνας Μεχμέτ. Η κόρη της,Φατμά Σουλτάν πέθανε το 1561. Η Φουλανέ Χατούν πέθανε το 1550 στην Αδριανούπολη, στο παλιό παλάτι. Peirce, Leslie P., The Imperial Harem: Women and Sovereignty in the Ottoman Empire, Oxford University Press, 1993, ISBN 0-19-508677-5 (paperback) Yavuz Bahadıroğlu, Resimli Osmanlı Tarihi, Nesil Yayınları (Ottoman History with Illustrations, Nesil Publications), 15th Ed., 2009, ISBN 978-975-269-299-2 (Hardcover)
Κοινότητα Βραχασίου

Η Κοινότητα Βραχασίου είναι κοινότητα του Δήμο Αγίου Νικολάου στην Περιφερειακή Ενότητα Λασιθίου. Συστάθηκε το 1925. Με την εφαρμογή του προγράμματος Καποδίστριας, το 1999, καταργήθηκε προσωρινά και εντάχθηκε ως δημοτικό διαμέρισμα στον τότε δήμο Νεάπολης αλλά λόγω έντονων αντιδράσεων των κατοίκων επαναλειτούργησε το 2007 μαζί με την πρώην Κοινότητα Μιλάτου, με τον νόμο 3448/15-3-2006. Μεσω του προγράμματος Καλλικράτης εντάχθηκε ως κοινότητα στον Δήμο Αγίου Νικολάου.

 Εκτός από την έδρα της, η Κοινότητα Βραχασίου περιλαμβάνει και τους οικισμούς Αγία Βαρβάρα, Επάνω Σίσι, Καρτσιανός, Πύργος, Σεληνάρι και Σίσι, την νηδίδα Αυγό, όπως και σήμερα τους οικισμούς της τέως Κοινότητος Μιλάτου, Μίλατος και Παραλία Μιλάτου. Η απογραφή του 2011 αναφέρει: Αγία Βαρβάρα, η (102) Αυγόν, το (νησίς) (0) Βραχάσιον, το (311) Επάνω Σίσιον, το (115) Καρτσιανός, ο (13) Μίλατος, η (178) Παραλία Μιλάτου, η (157) Πύργος, ο (48) Σεληνάρι, το (5) Σίσιον, το (1.003)Συνολικά η κοινότητα έχει 1.932 κατοίκους. Η Κοινότητα Βραχασίου εκπροσωπείται από πενταμελές συμβούλιο με επικεφαλής τον Κωνσταντίνο Κυβερνητάκη. Από το 2022, την κοινότητα θα εκπροσωπείται από τον κ. Ιωάννη Κυριακάκη λόγω συμφωνίας μεταξύ αυτών . Οι κάτωθι εκλέχθηκαν και υπηρέτησαν (ή υπηρετούν) ως Πρόεδροι της Κοινότητος Βραχασίου. Στοιχεία για την κοινότητας Βραχασίου από το Υπουργείο Εσωτερικών, Δημόσιας Διοίκησης και Αποκέντρωσης Βραχασιώτικο Σπίτι, Λαογραφική Έκθεση
Διηπειρωτικό Κύπελλο καλαθοσφαίρισης 2019

Το Διηπειρωτικό Κύπελλο Καλαθοσφαίρισης (FIBA Intercontinental Cup) του 2019 πραγματοποιήθηκε υπό την αιγίδα της ΦΙΜΠΑ στο Ρίο ντε Τζανέιρο της Βραζιλίας, στο γήπεδο «Αρένα Καριόκα 1», την έδρα της Φλαμένγκο, το διήμερο 15-17 Φεβρουαρίου 2019. Οι ομάδες που συμμετείχαν ήταν: η ελληνική ΑΕΚ, εκπροσωπώντας την Ευρώπη ως νικήτρια του Μπάσκετμπολ Τσάμπιονς Λιγκ 2017–18, η αργεντίνικη Σαν Λορένσο, κάτοχος του FIBA Americas League 2018, ως εκπρόσωπος της Νοτίου Αμερικής, η Όστιν Σπερς (θυγατρική των Σαν Αντόνιο Σπερς) από τις ΗΠΑ, πρωταθλήτρια της NBA G League 2017-18, ως εκπρόσωπος της Βόρειας Αμερικής και η Φλαμένγκο από τη Βραζιλία, ως οικοδέσποινα.

 Το τουρνουά του Διηπειρωτικού Κυπέλλου Καλαθοσφαίρισης 2019 αποτέλεσε την 28η σχετική διοργάνωση. Διεξήχθη υπό την μορφή φάιναλ φορ με δύο ζεύγη ημιτελικών, μεγάλο και μικρό τελικό.Η τελική νικήτρια, ΑΕΚ, αποτελεί την τρίτη ελληνική ομάδα που κερδίζει το συγκεκριμένο τρόπαιο, μετά τον Παναθηναϊκό το 1996 και τον Ολυμπιακό το 2013 και την 18η διαφορετική ομάδα που το κατακτά. Πολυνίκης του θεσμού είναι η Ρεάλ Μαδρίτης με πέντε κατακτήσεις (1976, 1977, 1978, 1981, 2015). Το NBA επέλεξε να στείλει στο Διηπειρωτικό Κύπελλο τους πρωταθλητές της NBA G League, Όστιν Σπερς (θυγατρική ομάδα των Σαν Αντόνιο Σπερς) και όχι τους πρωταθλητές του NBA, Γκόλντεν Στέιτ Ουόριορς. Στην Ευρώπη, η συνεχιζόμενη διαμάχη μεταξύ της Euroleague και της ΦΙΜΠΑ, καθιστά ανέφικτη την συμμετοχή του νικητή της Euroleague από το 2016. Η Φλαμένγκο επιλέχθηκε ως οικοδέσποινα, καθώς γιόρταζε τα 100 χρόνια από την ίδρυση της ομάδας καλαθοσφαίρισης. Κύριο λήμμα: Πολυτιμότερος παίκτης του Διηπειρωτικού Κυπέλλου καλαθοσφαίρισης Τζόρνταν Θίοντορ (ΑΕΚ) Πρώτος σκόρερ Νταρ Τάκερ (Σαν Λορένσο), 37 πόντοιΠρώτος ριμπάουντερ Τζόελ Άντονι (Σαν Λορένσο), 18 ριμπάουντΠρώτος σε ασίστ Φράνκο Μπάλμπι (Φλαμένγκο), 14 ασίστΠρώτος σε κοψίματα Τζόελ Άντονι (Σαν Λορένσο), 9 κοψίματαΠρώτος σε κλεψίματα Τζος Χούστις (Όστιν Σπερς), 6 κλεψίματα Διηπειρωτικό Κύπελλο (καλαθοσφαίριση) Ελληνικές ομάδες καλαθοσφαίρισης στις διεθνείς διοργανώσεις Επίσημος ιστοχώρος της διοργάνωσης
Σελένγκα

Ο Σελένγκα ή Σελένγκε (μογγολικά: Сэлэнгэ мөрөн‎; μπουριατικά: Сэлэнгэ гол / Сэлэнгэ мүрэн, Σελένγκε γκολ - Σελένγκε μιουρέν, ρωσικά: Селенга́‎) είναι σημαντικός ποταμός στη Μογγολία και τη Μπουριατία στη Ρωσία. Προέρχεται από τους παραποτάμους του Ίντερ και Ντελγκέρ, διασχίζοντας 992 με 1.024 χιλιόμετρα πριν εκβάλλει στην Λίμνη Βαϊκάλη. Ως εκ τούτου, ο Σελένγκε είναι το πιο απόμακρο τμήμα του συστήματος ποταμών Γενισέι-Αγγαρά. Μεταφέρει 935 κυβικά μέτρα νερού το δευτερόλεπτο στη Λίμνη Βαϊκάλη, συνεισφέροντας σχεδόν το ήμισυ της εισροής νερού από ποταμούς στη λίμνη και σχηματίζει ένα ευρύ δέλτα 680 τ.χλμ. όταν φτάνει στη λίμνη.

 Οι περιοδικές ετήσιες πλημμύρες αποτελούν χαρακτηριστικό του ποταμού Σελένγκα. Οι πλημμύρες μπορούν να ταξινομηθούν ως «συνηθισμένες», «μεγάλες» ή «καταστροφικές» με βάση τον βαθμό επίδρασης. Από τις είκοσι έξι τεκμηριωμένες πλημμύρες που σημειώθηκαν μεταξύ των ετών 1730 και 1900, τρεις ήταν "καταστροφικές", που έλαβαν χώρα το 1830, 1869 και 1897. Η λεκάνη απορροής του Σελένγκα είναι μια ημιάνυδρη περιοχή που καταλαμβάνει 280.000 τ.χλμ. Είναι μέρος της λεκάνης του Αρκτικού Ωκεανού και βρίσκεται στη βόρεια Μογγολία. Τα πέτρινα αντικείμενα που βρέθηκαν στον Σελένγκα στα τέλη του 19ου αιώνα, έχουν πλέον χρησιμοποιηθεί για να υποστηρίξουν τη σχέση μεταξύ ιθαγενών Αμερικανών και των προγόνων τους στην Ανατολική Ασία. Το κλίμα της λεκάνης του ποταμού Σελένγκα επηρεάζεται από έναν ισχυρό σιβηρικό αντικυκλώνα. Ο καιρός χαρακτηρίζεται από σκληρούς χειμώνες και ζεστά καλοκαίρια, με τον ποταμό να παγώνει από τον Νοέμβριο μέχρι τον Απρίλιο. Το δέλτα του ποταμού Σελένγκα είναι μια περιοχή Ραμσάρ, που περιβάλλεται από ελώδεις περιοχές. Βρίσκεται στη διοικητική περιοχή της Δημοκρατίας της Μπουριατίας. Οι υγρότοποι είναι ο βιότοπος μεγάλου αριθμού απειλούμενων και ενδημικών ειδών, συμπεριλαμβανομένου του οξύρρυγχου της Βαϊκάλης και πάνω από 170 είδη πουλιών. Η δασική στέπα Σελένγκε-Ορχόν περιλαμβάνει τις περιοχές των λεκανών απορροής των ποταμών Ορχόν και Σελένγκε. Η περιοχή έχει διάσπαρτα δάση και εκτεταμένες οροσειρές. Οι τροποποιήσεις της πορείας των ποταμών από έργα όπως ο υδροηλεκτρικός σταθμός του Ιρκούτσκ έχουν επηρεάσει το περιβάλλον του Δέλτα του Σελένγκα. Δραστηριότητες όπως η εξόρυξη, η γεωργία, η αναπαραγωγή και η απόρριψη λυμάτων, έχουν επίσης επηρεάσει το περιβάλλον του ποταμού. Έχει παρατηρηθεί υποβάθμιση της ποιότητας του νερού από αυτούς τους ανθρωπογενείς παράγοντες. Φυσικοί παράγοντες, όπως οι διεργασίες διάβρωσης και οι καιρικές συνθήκες, συνέβαλαν επίσης στη μείωση της ποιότητας των υδάτων. Το προτεινόμενο υδροηλεκτρικού εργοστάσιο Σουρέν ήταν αντικείμενο διαμαρτυρίας από περιβαλλοντικές ομάδες, λόγω των πιθανών οικολογικών επιπτώσεων που θα είχε στο δέλτα του ποταμού Σελένγκα. Οι λόγοι που αναφέρθηκαν περιελάμβαναν τη διακοπή της ροής του ποταμού και τους χώρους αναπαραγωγής ενδημικών ειδών ψαριών στη λίμνη Βαϊκάλη.
Το Γκόλεμ (ταινία 1920)

Το Γκόλεμ, (γερμ. τίτλος: Der Golem, wie er in die Welt kam, Το Γκόλεμ, πώς ήλθε στον κόσμο ) είναι γερμανικό κινηματογραφικό έργο του εξπρεσιονισμού του 1920 σε σκηνοθεσία των Πάουλ Βέγκενερ και Καρλ Μπέζε. Θεωρείται ένα από τα σημαντικότερα κινηματογραφικά έργα στις κατηγορίες βουβού κινηματογράφου, ταινίες φρίκης, εξπρεσιονισμού καθώς και του γερμανικού κινηματογράφου. Το Γκόλεμ βασίζεται στον μύθο περί του Ραβίνου Ιούδα Λεβ που έζησε στην Πράγα. Τα επιβλητικά σκηνικά του Χανς Πέλτζιγκ και του Κουρτ Ρίχτερ σε στυλ του εξπρεσιονισμού μεταφέρουν τον θεατή σε μια εποχή του ρομαντισμού. Η ταινία ήταν μια από τις εμπορικότερες παραγωγές του γερμανικού κινηματογράφου, αφού οι αίθουσες ήταν γεμάτες για μήνες, και προβλήθηκε ακόμα και στην Αμερική και στην Κίνα.

 Όταν ο Ραβί Λεβ μελετάει τους αστερισμούς, προαισθάνεται ότι κάποιος σοβαρός κίνδυνος εγκυμονεί απειλώντας το εβραϊκό γκέτο της Πράγας του 16ου αι. Αποφασίζει να ζωντανέψει το Γκόλεμ, μια μυθική, άβουλη, αλλά παντοδύναμη μορφή, που κατά τον μύθο ήταν φτιαγμένη από πηλό. Και πράγματι, ο αγγελιοφόρος Φλόριαν φέρνει τα μαντάτα: ο Αυτοκράτορας έχει εξαγγείλει μέτρα εναντίον των Εβραίων. Ο Ραβί Λεβ είναι κατατρομαγμένος και αναζητά τον Αυτοκράτορα για να του ζητήσει χάρη. Ο αυτοκράτορας τον δέχεται στο παλάτι κατά την διάρκεια μιας εορταστικής τελετής, όταν ξαφνικά γίνεται σεισμός και το παλάτι ταρακουνιέται και είναι έτοιμο να γκρεμιστεί. Ο Ραβί Λεβ φωνάζει το Γκόλεμ που σώζει τον Αυτοκράτορα. Ο Αυτοκράτορας για να του ανταποδώσει ακυρώνει τα μέτρα κατά των Εβραίων. Ο Λεβ πηγαίνει το Γκόλεμ πίσω στο εργαστήρι του και το αφήνει εκεί, ξεχνάει όμως να το απενεργοποιήσει. Ο Φλόριαν, που έχει ερωτευτεί την κόρη του Ραβί, Μίριαμ, τρυπώνει κρυφά στο σπίτι του Λεβ για να συναντηθεί μαζί της. Εκεί θα τον ανακαλύψει ο παραγιός του Λεβ και θα διατάξει το Γκόλεμ, που ακόμα είναι στο εργαστήριο, να τον κυνηγήσει. Το Γκόλεμ θα σκοτώσει τον Φλόριαν στην πάλη που θα ακολουθήσει και το σπίτι του Λεβ θα πιάσει φωτιά. Το Γκόλεμ βγαίνει από το σπίτι και αρχίζει να κινείται ανεξέλεγκτο μέσα στην πόλη. Στο δρόμο του γκρεμίζει τα τείχη της πόλης και βγαίνει στα χωράφια. Εκεί αρπάζει ένα κοριτσάκι και το ανεβάζει στον ουρανό. Το κοριτσάκι βλέπει το εβραϊκό αστέρι που έχει το Γκόλεμ κρεμασμένο στο λαιμό. Χωρίς να ξέρει ότι αυτό είναι που του δίνει τη μαγική δύναμη, του το αφαιρεί. Το Γκόλεμ ξεψυχάει χάνοντας τις μαγικές δυνάμεις του και καταρρέοντας άψυχο στη γη. Elfriede Ledig: Paul Wegeners Golem-Filme im Kontext fantastischer Literatur. Grundfragen zur Gattungsproblematik fantastischen Erzählens. Diskurs Film. Bibliothek, Band 1. (Dissertationsschrift.) Schaudig, Bauer & Ledig, München 1989, ISBN 3-926372-51-6 Ilona Brennicke, Joe Hembus: Klassiker des deutschen Stummfilms. 1910 - 1930. Citadel-Filmbücher. Goldmann, München 1983, ISBN 3-442-10212-X Der Golem, wie er in die Welt kam (Παρουσίαση στο filmportal.de με κριτικές, φωτογραφικό υλικό κ.α.) (Γερμανικά) Retro-Park – Ein ausführliches Kapitel über den Film im "Dokument des Grauens", ab Seite 115 The Golem im Internet Archive
Δήμος Ηρωικής Νήσου Ψαρών

Ο Δήμος Ηρωικής Νήσου Ψαρών είναι ένας νησιωτικός δήμος της Περιφέρειας Βορείου Αιγαίου και πιο συγκεκριμένα της Περιφερειακής Ενότητας Χίου. Ο δήμος περιλαμβάνει το νησί των Ψαρών και τις εξής νησίδες: Άγιο Νικολάκι, Αντίψαρα, Δακαλιό, Κάτω Νησί, Καλόγεροι καθώς και η Μονή Κοιμήσεως Θεοτόκου. Έδρα του Δήμου είναι τα Ψαρά, ενώ με το Πρόγραμμα Καλλικράτης δεν επηρεάστηκαν τα σύνορα και η αυτοτέλεια του Δήμου. Δήμαρχος από τον Ιανουάριο του 2011, είναι ο Κωνσταντίνος Βρατσάνος και Αντιδήμαρχος από την 1η Ιανουαρίου 2013 ο Ιωάννης Παπαμιχάλης. Ο Κωνσταντίνος Βρατσάνος επανεξελέγη δήμαρχος Ψαρών στις εκλογές Μαΐου 2014, με Αντιδήμαρχο τον Μπεναρδή Γεώργιο και σε εκείνες του 2019.

 Από την απελευθέρωση των Ψαρών το 1912 μέχρι και την 31η Δεκεμβρίου του 1984, τα Ψαρά ήταν Κοινότητα. Από την 1η Ιανουαρίου του 1985 με το Ν.1416/84 Αρ.83 Παρ.4, η κοινότητα των Ψαρών έπειτα από μεγάλο αγώνα της Αδελφότητας Ψαριανών αναγνωρίζεται τιμής ένεκεν ως Δήμος με το ίδιο όνομα. Ο μόνιμος πληθυσμός του Δήμου Ψαρών κατά την διάρκεια του χειμώνα ανέρχεται σε 450 κατοίκους, από την άνοιξη όμως και μετά αυξάνεται με την έλευση Ψαριανών διαμένουν στο Πειραιά και μπορεί να φθάσει την περίοδο της αιχμής τα 1000 άτομα. -1862 Α. Γ. Καλάρης (διορισμένος, παύτηκε) 1862- Γ. Χ. Παντελή Από την 1η Ιανουαρίου 1985, Δήμαρχοι Ψαρών έχουν διατελέσει οι: Ιωάννης Φιλίνης 1985-2002 (τελευταίος πρόεδρος της Κοινότητας Ψαρών ως το 1984) Εμμανουήλ Αγαπούσης 2003-2010 Κωνσταντίνος Βρατσάνος 2011-σήμερα Επίσημος ιστότοπος Δήμου Ψαρών
Μεχμέτ Αλί Αγκτσά

Ο Μεχμέτ Αλί Αγκτσά (Mehmet Ali Ağca, 9 Ιανουαρίου 1958) είναι Τούρκος, μέλος της οργάνωσης "Γκρίζοι Λύκοι" που δολοφόνησε τον δημοσιογράφο Αμπντί Ιπεκτσί, και αποπειράθηκε να δολοφονήσει τον Πάπα Ιωάννη Παύλο Β΄ στις 13 Μαΐου 1981.

 Από μικρός έκανε ληστείες. Πιστεύεται ότι εκπαιδεύτηκε στα όπλα στη Συρία. Το 1979, ο Αγκτσά δολοφόνησε τον εκδότη της εφημερίδας "Milliyet" Αμπντί Ιπεκτσί και φυλακίστηκε (καταδικάστηκε σε ισόβια). Γρήγορα κατάφερε να δραπετεύσει και κατέφυγε στη Βουλγαρία όπου, όπως ισχυρίστηκε ο ίδιος, δωροδοκήθηκε για να δολοφονήσει τον Πάπα Ιωάννη Παύλο Β΄. Υπάρχει η εικασία ότι οι Βούλγαροι είχαν διατάξει τη δολοφονία του Πάπα υπακούοντας σε εντολή της σοβιετικής KGB, επειδή ο Πάπας υποστήριξε την πολωνική οργάνωση "Αλληλεγγύη". Στις 10 Μαΐου 1981 έφτασε στη Ρώμη και λίγες ημέρες μετά, προέβη στην απόπειρα. Καταδικάστηκε σε ισόβια κάθειρξη στην Ιταλία αλλά του δόθηκε χάρη από τον Πρόεδρο Τσιάμπι το 2000. Το 1983 τον επισκέφθηκε στη φυλακή ο Πάπας. Παραμένει μυστικό τι ειπώθηκε μεταξύ τους σε αυτήν τη συνάντηση, ελέχθη ωστόσο ότι τον συγχώρησε για την πράξη του. Επέστρεψε στην Τουρκία, όπου φυλακίστηκε για τη δολοφονία του Ιπεκτσί. Το Νοέμβριο του 2004, οι τουρκικές αρχές ανακοίνωσαν ότι ο Αγκτσά αναμένεται να αποφυλακιστεί εντός του 2005. Τελικά αποφυλακίστηκε με αναστολή στις 12 Ιανουαρίου 2006 αλλά το Τουρκικό Ανώτατο Δικαστήριο αναίρεσε την απόφαση και οδηγήθηκε ξανά στην φυλακή στις 20 Ιανουαρίου 2006. Η οριστική του αποφυλάκιση έγινε στις 18 Ιανουαρίου 2010 και αμέσως μετά οδηγήθηκε σε νοσοκομείο για ιατρικό έλεγχο, ώστε να μην κηρυχθεί ανυπότακτος, καθώς δεν έχει υπηρετήσει την στρατιωτική του θητεία..
394

Η τρέχουσα σελίδα αφορά το έτος 394 κατά το Γρηγοριανό ημερολόγιο Το έτος 394 (CCCXCIV ) ήταν ένα κοινό έτος που ξεκινούσε την Κυριακή. Εκείνη την εποχή ήταν γνωστό ως το Έτος του Υπάτου Φλαβιανού χωρίς συνυπάτο (ή, λιγότερο γνωστό, το Έτος 1147 από Κτήσεως Κόσμου). Η ονομασία 394 είχε χρησιμοποιηθεί από την πρώιμη μεσαιωνική περίοδο, όταν το χριστιανικό ημερολόγιο έγινε η δημοφιλέστερη μέθοδος των ετών στην Ευρώπη.

 Ρωμαϊκή Αυτοκρατορία 6 Σεπτεμβρίου - Μάχη του Ποταμού Φρίγδου: Ο αυτοκράτορας Θεοδόσιος Α΄ νικά τον σφετεριστή Ευγένιο και τον Φράγκο Αρβογάστη. Οι δυνάμεις του Θεοδοσίου Α΄ υποστηρίζονται με πολυάριθμους συμμαχικούς στρατιώτες συμπεριλαμβάνοντας 20.000 Βησιγότθους φοιδεράτους υπό τον Αλάριχο. Ο Φράγκος στρατηγός Αρβογάστης (Στρατιωτικός μάγιστρος) δραπετεύει στις Άλπεις και αυτοκτονεί. Μεταγενέστερος Ρωμαϊκός στρατός: η Άμεση Διαβούλευση φανερώνει την ανάπτυξη των δυνάμεων της Ρωμαϊκής Αυτοκρατορίας. Πλέον, 200.000 στρατιώτες φυλούν τα σύνορα και μία εφεδρική δύναμη 50.000 είναι διαθέσιμη για ανάπτυξη. Πολλοί μη Ρωμαίοι στρατιώτες είναι από Γερμανικά φύλα: Αλαμαννοί, Φράγκοι, Γότθοι, Σάξονες και Βάνδαλοι. Χειμώνας - Οι Ούννοι διασχίζουν τον Ίστρο Ποταμό (Δούναβη) και ισοπεδώνουν τα χωριά που ανοικοδομήθηκαν από τους Γότθους. Ο Θεοδόσιος Α΄, 965 χιλιόμετρα μακριά στην Ιταλία, δε στέλνει καμμία ενίσχυση για την άμυνα των βορείων συνόρων. Στη Ρώμη, η ιερή φλόγα σταματά να πραγματοποιείται (βλέπε Εστία και Εστιάδες Παρθένες). Αίγυπτος Η τελευταία γνωστή ιερογλυφική επιγραφή, γνωστή ως η Επιγραφή του Εσμέτ-Αχόμ, γράφεται στις Φίλες, στην Αίγυπτο. Κίνα Ο τελευταίος ηγεμόνας του Πρωίμου Τσιν, ο Φου Τσονγκ, φονεύεται σε μία μάχη εναντίον ενός στρατού του Δυτικού Τσιν, φέρνοντας το Πρώιμο Τσιν σε ένα τέλος ύπαρξης. Θρησκεία Ο Επιφάνιος ο Σαλαμίνας επιτίθεται στους ακολούθους του Ωριγένη και παροτρύνει τον Ιωάννη Β΄, επίσκοπο Ιεροσολύμων, να καταδικάσει τα συγγράμματά του. Η Σύνοδος του Μπαγκέι στην Αφρική φέρνει 310 Δοναστιστές επισκόπους μαζί. Γκουνάμπαντζρα, Ινδός Βουδιστής λόγιος-μοναχός (πεθαίνει το 468) Τζενγκσού, Κορέατης βασιλιάς του Γκουγκορεό (πεθαίνει το 491) 6 Σεπτεμβρίου - Ευγένιος, Ρωμαίος σφετεριστής (γεννιέται σε άγνωστο έτος) 8 Σεπτεμβρίου - Αργοβάστης, Φράγκος στρατηγός (γεννιέται σε άγνωστο έτος) Φου Τσονγκ, αυτοκράτορας του Κινεζικού Ντιικού κράτους Πρωίμου Τσιν (γεννιέται σε άγνωστο έτος) Φου Ντενγκ, αυτοκράτορας του Ντιικού κράτους Πρωίμου Τσιν (γεννιέται το 343) Μουρόνγκ Γιονγκ, αυτοκράτορας του Ξιανμπεϊκού κράτους Δυτικού Γιαν (γεννιέται σε άγνωστο έτος) Βίριος Νικόμαχος Φλαβιανός, Ρωμαίος ιστορικός και πολιτικός (γεννιέται το 334) Γιάο Τσανγκ, αυτοκράτορας του Τσιανγκικού κράτους Μετέπειτα Τσιν (γεννιέται το 331) Αυσόνιος, Ρωμαίος ποιητής και ρήτορας (γεννιέται το 310) Γάλλα, Ρωμαία αυτοκράτειρα (γεννιέται το 374)
Γκοτζίλα Εναντίον Μπιολάντε

Γκοτζίλα Εναντίον Μπιολάντε (ゴジラvsビオランテ Gojira tai Biorante) είναι ιαπωνική ταινία επιστημονικής φαντασίας του 1989 σε σκηνοθεσία Kazuki Ohmori. Η ταινία είναι η συνέχεια του Γκοτζίλα 1985 αλλά και η δέκατη έβδομη ταινία της σειράς Γκοτζίλα. Αυτή είναι η πρώτη "Τέρας Εναντίον Τέρας" ταινία της δεύτερης σειράς Γκοτζίλα. Η ταινία κυκλοφόρησε απευθείας σε βίντεο στην Αμερική στις 25 Νοεμβρίου, 1992.

 Ένας επιστήμονας συνδυάζει το DNA ενός τριαντάφυλλου με αυτό του Γκοτζίλα και δημιουργεί ένα γιγάντιο μεταλλαγμένο τέρας το Μπιολάντε. Όταν το τέρας δραπετεύσει από το εργαστήριο του επιστήμονα θα συναντήσει τον Γκοτζίλα, ο οποίος μόλις έχει επιστρέψει, και έτσι τα δύο τέρατα εισέρχονται σε μια μάχη θανάτου. Τα Τανκς που πυροβολούν πυραύλους και λέιζερ δεν ήταν στο αρχικό σενάριο. Μια σειρά από Stop-motion animation με τον Γκοτζίλα να πολεμά το Μπιολάντε γυρίστηκαν, αλλά δεν χρησιμοποιήθηκαν στην ταινία γιατί δεν ταίριαζαν με τα ειδικά εφέ. Χρειάστηκαν πάνω από είκοσι μέλη του πληρώματος για να χειριστούν το Μπιολάντε στην τελική του μορφή. Τα πλάνα του Γκοτζίλα που κινείται στον ωκεανό γυρίστηκαν σε μια μεγάλη πισίνα. Το Γκοτζίλα Εναντίον Μπιολάντε πούλησε περίπου 2 εκατομμύρια εισιτήρια, κερδίζοντας $7,000,000 (ΗΠΑ). Γκοτζίλα Εναντίον Μπιολάντε στο Rotten Tomatoes Γκοτζίλα Εναντίον Μπιολάντε στο Wikizilla Γκοτζίλα Εναντίον Μπιολάντε στο Allmovie